钦定古今图书集成/明伦汇编/人事典/第103卷 > 易经 > 《旅卦》
## 钦定古今图书集成/明伦汇编/人事典/第103卷 > 易经 > 《旅卦》

《旅》：小亨，旅贞吉。

〈本义〉旅，羁旅也。山止于下，火炎于上，为去其所止而不处之象，故为“旅。”以六五得中于外，而顺乎上，下之二阳，艮止而离丽于明，故其占可以“小亨”，而能守其旅之贞则吉。旅非常居，若可苟者，然道无不在，故自有其正，不可须臾离也。

《彖》曰：“旅，小亨”，柔得中乎外而顺乎刚，止而丽乎明，是
以“小亨，旅贞吉”也。旅之时义大矣哉。

〈本义〉《旅》之时为难处。

《象》曰：山上有火，“旅。”君子以明慎用刑，而不留狱。

〈本义〉《慎刑》如山，不留如火。

初六。旅琐琐。斯其所取灾。《象》曰：“旅琐琐。”志穷灾也。

〈程传〉六以阴柔在旅之时，处于卑下，是柔弱之人，处旅困而在卑贱，所存污下者也。志卑之人，既处旅困，鄙猥琐细，无所不至，乃其所以致悔辱，取灾咎也。

六二。旅即次，怀其资。得童仆，贞。《象》曰：“得童仆贞”，终无
尤也。

〈本义〉即次则安，怀资则裕，得其“童仆”之贞信，则无欺而有赖、《旅》之最吉者也。

九三，旅焚其次，丧其童仆，贞厉。

〈本义〉过刚不中、居下之上。故其象占如此。“丧其童仆。”则不止于失其心矣。

《象》曰：“旅焚其次”，亦以伤矣。以旅与下、其义丧也。

〈本义〉以《旅》之时，而与下之道如此，义当丧也。

九四，旅于处，得其资斧，我心不快。

〈本义〉以阳居阴、处上之下、用柔能下、故其象占如此。然非其正位、又上无刚阳之与、下唯阴柔之应、故其心有所不快也。

《象》曰：“旅于处”，未得位也。“得其资斧”，心未快也。

〈程传〉“四以近君，为当位在《旅》，五不取君义，故四为未得位也。”曰：“然则以九居四，不正为有咎矣？”曰：“以刚居柔，《旅》之宜也。九以刚明之才，欲得时而行其志，故虽得资斧，于《旅》为善，其心志未快也。”〈大全〉《中溪》张氏曰：九四虽在近君之地，而处于羁旅之中，此其所以“未得位也。”

六五：射雉，一矢亡，终以誉命。

〈本义〉“雉”，文明之物，《离》之象也。六五柔顺文明，又得中道，为离之主，故得此爻者，为射雉之象。虽不无亡矢之费，而所丧不多，终有誉命也。

《象》曰：“终以誉命”，上逮也

〈本义〉言其誉命闻于上也。

上九，鸟焚其巢，旅人先笑后号咷。丧牛于《易》，凶。

〈本义〉上九，过刚，处《旅》之上，《离》之极，骄而不顺，凶之道也。

《象》曰：“以旅在上”、其义焚也。“丧牛于易”、终莫之闻也。